มอเตอร์เวย์ 5 สาย เร่งพัฒนาโลจิสติกส์ เตรียมรับ AEC
คงไม่ใช่ผมคนเดียวที่รู้สึกไปเองนะครับว่า พอถึงช่วงวันหยุดยาวทีไร ไม่ว่าท่านจะมีแพลนมุ่งหน้าไปจังหวัดไหน
22 ส.ค. 2555

โดย...ชาติชาย พยุหนาวีชัย
คงไม่ใช่ผมคนเดียวที่รู้สึกไปเองนะครับว่า พอถึงช่วงวันหยุดยาวทีไร ไม่ว่าท่านจะมีแพลนมุ่งหน้าไปจังหวัดไหน  จะเป็นหัวหินหรือเขาใหญ่ ถนนทุกสายที่มุ่งหน้าออกจากกรุงเทพฯ ต่างต้องเจอกับอาการ “รถติด” เหมือนกันหมด 
ยิ่งช่วงหลังๆ อาการยิ่งหนักหนาสาหัส ถึงขั้นเรียกได้ว่า “อัมพาต” กันเลยทีเดียว เพราะจอดนิ่งสนิท นานๆ จะขยับเขยื้อนไปได้สักคืบสองคืบ ทำเอาคนที่หัวใจพองโตก่อนออกจากบ้าน แทบถอดใจยูเทิร์นรถกลับเข้าบ้านอย่างเดิม 
ปัญหาเรื่องการจราจรสำหรับประเทศไทยนี้นับวันยิ่งรุนแรง และตอนนี้เริ่มแผ่ขยายความ “ติด” ออกสู่พื้นที่รอบนอกกรุงเทพฯ อย่างเห็นได้ชัด แต่เพราะเราเริ่มชินชา จนบางท่านอาจรู้สึกว่ามันเป็นส่วนหนึ่งของชีวิตไปแล้ว เพราะกว่าครึ่งค่อนของเวลาในแต่ละวัน เราก็ใช้ชีวิตอยู่ในรถเสียจนเคย เลยไม่ทันตระหนักว่านี่เป็นปัญหาสังคมที่น่าจะต้องได้รับการแก้ไขอย่างเร่งด่วน มิเช่นนั้นประเทศไทยจะก้าวเดินไปในทิศทางใด และอนาคตของประเทศจะเป็นเช่นไร โดยเฉพาะเมื่อประเทศเรากำลังจะก้าวเข้าสู่ AEC ในปี 2558 นี้ 
การเร่งพัฒนาระบบโครงสร้างพื้นฐานจึงเป็นโจทย์สำคัญที่ไม่เพียงจะช่วยแก้ปัญหาสังคมและยกระดับคุณภาพชีวิตของประชาชน แต่ยังสร้างความได้เปรียบในการแข่งขันของประเทศในอนาคต โดยเฉพาะการพัฒนาเส้นทางการคมนาคมทั่วประเทศ ทั้งทางบก ทางน้ำ และทางอากาศ ให้ครบวงจร มีความสะดวกสบาย รวดเร็ว และรองรับปริมาณขนส่งระหว่างประเทศกับประเทศเพื่อนบ้านที่น่าจะขยายตัวเพิ่มสูงขึ้นจากการรวมเป็นประชาคมเศรษฐกิจอาเซียน หรือ AEC 




 
ด้วยเหตุนี้โปรเจกต์เร่งด่วนที่ภาครัฐเดินมาถูกทางและควรเร่งดำเนินการอย่างจริงจัง คงหนีไม่พ้นการนำโครงการมอเตอร์เวย์ทั้ง 5 สาย ที่เชื่อมโยงภายในรัศมี 250 กม. จากกรุงเทพฯ ถึงเวลาเร่งสร้างแล้วหรือยัง เพราะเหลือเวลาอีกไม่ถึง 3 ปี ก็จะถึงปี 2558 แล้ว ไม่ว่าจะเป็น 
1)สายบางปะอิน-สระบุรี-นครราชสีมา (สาย 6) เป็นเส้นทางเชื่อมโยงสู่ภาคตะวันออกเฉียงเหนือ รวมระยะทาง 199 กม. วงเงินลงทุน 60,620 ล้านบาท 
2)สายบางใหญ่-นครปฐม-กาญจนบุรี (สาย 81) เป็นเส้นทางเชื่อมโยงสู่ภาคตะวันตก รวมถึงรองรับการคมนาคมขนส่งเชื่อมต่อท่าเรือน้ำลึกทวายในสาธารณรัฐแห่งสหภาพพม่าในอนาคตด้วย รวมระยะทาง 98 กม. วงเงินลงทุน 45,946 ล้านบาท 
3)สายชลบุรี-พัทยา-มาบตาพุด ระยะทาง 89 กิโลเมตร นอกจากจะเป็นโครงข่ายเชื่อมโยงสู่ภาคตะวันออกแล้ว ยังเป็นศูนย์กลางด้านโลจิสติกส์เชื่อมโยงกับสนามบินสุวรรณภูมิ ท่าเรือแหลมฉบัง และนิคมอุตสาหกรรมมาบตาพุดอีกด้วย
4)สายนครปฐม-สมุทรสงคราม-ชะอำ เป็นเส้นทางเชื่อมโยงสู่ภาคใต้ ระยะทาง 134 กิโลเมตร 
5)สายบางปะอิน-นครสวรรค์ เป็นเส้นทางเชื่อมโยงสู่ภาคเหนือ ระยะทาง 180 กิโลเมตร
การพัฒนาระบบโครงสร้างพื้นฐานดังกล่าว แน่นอนว่าจะช่วยเสริมโอกาสในการขยายตลาดของธุรกิจไทย รวมทั้งกระตุ้นการลงทุนในพื้นที่ที่มีเส้นทางคมนาคมตัดผ่าน โดยเฉพาะอย่างยิ่งการพัฒนาเส้นทางขนส่งทางบกที่มีอยู่เดิมให้มีประสิทธิภาพ เช่น ถนน สะพานข้ามแดน และด่านการค้าชายแดนเป็นอันดับแรก เนื่องจากการพัฒนาระบบการขนส่งรางคู่ หรือรถไฟความเร็วสูงต้องใช้ระยะเวลานาน 
แต่ในระยะกลางและระยะยาวจะต้องปรับไปใช้ระบบรางคู่และรถไฟความเร็วสูงมากขึ้น เพื่อลดต้นทุนโลจิสติกส์จากแนวโน้มราคาน้ำมันที่เพิ่มสูงขึ้น ซึ่งต้องผลักดันให้เป็นวาระแห่งชาติต่อไป เพราะหากต้นทุนโลจิสติกส์สูง นักลงทุนก็จะไม่เข้ามาลงทุนในไทย
การลงทุนพัฒนาระบบโครงสร้างพื้นฐานทั้งหลายทั้งปวงของรัฐ ก็เพื่อเสริมสร้างและวางรากฐานในการเป็นประเทศศูนย์กลาง (Hub) ด้านโลจิสติกส์ในอาเซียน จากจุดแข็งในด้านทำเลที่ตั้งซึ่งเป็นเส้นทางผ่านที่เชื่อมถึงเกือบทุกประเทศในคาบสมุทรอินโดจีน ส่งผลให้ไทยมีบทบาทสูงในด้านโลจิสติกส์และการกระจายสินค้าไปยังประเทศเพื่อนบ้าน ได้แก่ พม่า ลาว กัมพูชา มาเลเซีย เวียดนาม และมณฑลตอนใต้ของประเทศจีน ผ่านด่านชายแดนสำคัญที่กระจายตัวอยู่ตามขอบชายแดนในภาคต่างๆ ของไทย 
และยิ่งไทยสามารถพัฒนาโครงสร้างพื้นฐานและเส้นทางคมนาคมที่เชื่อมโยงถึงกันทั้งทางบก ทางน้ำ ทางอากาศได้สะดวกรวดเร็วมากเท่าไหร่ ก็จะช่วยให้เกิดการเชื่อมโยงอุตสาหกรรมต้นน้ำ กลางน้ำ ปลายน้ำในภูมิภาค และเสริมสร้างขีดความสามารถในการแข่งขันของประเทศไทย รวมถึงเพิ่มอำนาจการต่อรองในตลาดระหว่างประเทศได้มากยิ่งขึ้นด้วย...วันนี้ประเทศเตรียมความพร้อมที่จะก้าวเข้าสู่ AEC แล้ว แล้วคุณล่ะ “เริ่ม” เตรียมกันบ้างหรือยังครับ?